钦定古今图书集成/明伦汇编/官常典/第193卷 > 王彪之
## 钦定古今图书集成/明伦汇编/官常典/第193卷 > 王彪之

按《晋书王廙传》：“廙弟彬，彬子彪之，字叔武。年二十，须
鬓皓白，时人谓之王白须。初除佐著作郎，东海王文
学，从伯导谓曰：‘选官欲以汝为尚书郎，汝幸可作诸
王佐邪’？彪之曰：‘位之多少既不足计，自当任之于时，
至于超迁，是所不愿。遂为郎。镇军将军武陵王晞以
为司马，累迁尚书左丞、司徒左长史、御史中丞、侍中’”、
廷尉。时永嘉太守谢毅，赦后杀郡，人用矫。矫从兄球
诣州诉冤，扬州剌史殷浩遣从事收毅付廷尉。彪之
以球为狱主，身无王爵，非廷尉所料，不肯受，与州相
反复。穆帝发诏令受之，彪之又上疏执据，时人比之
张释之。时当南郊，简文帝为抚军执政，访彪之应有
赦不，答曰：“中兴以来，郊祀往往有赦，愚意常谓非宜。
何者？黎庶不达其意，将谓郊祀必赦，至此时凶愚之
辈复生心于侥幸矣。”遂从之。转吏部尚书。简文有命
用秣陵令曲安远补句容令，殿中侍御史奚朗补湘
东郡。彪之执不从，曰：“秣陵令，三品县耳，殿下昔用安
远，谈者纷然。句容近畿，三品佳邑，岂可处卜术之人，
无才用者耶？湘东虽复远小，所用未有朗比，谈者谓
颇兼卜术得进。殿下若超用寒悴，当令人才可拔。朗
等凡器，实未足充此选。”太尉桓温欲北伐，屡诏不许，
温辄下武昌，人情震惧。或劝殷浩引身告退，彪之言
于简文曰：“此非保社稷为殿下计，皆自为计耳。若殷
浩去职，人情崩骇，天子独坐既尔，当有任其责者，非
殿下而谁？”又谓浩曰：“彼抗表问罪，卿为其首，事任如
此，猜衅已构，欲作匹夫，岂有全地邪？且当静以待之，
令相王与手书，示以款诚，陈以成败，当必旋斾。若不
顺命，即遣中诏，如复不奉，乃当以正义相裁，无故匆
匆，先自猖獗。”浩曰：“决大事正自难，顷日来欲使人闷，
闻卿此谋，意始得了。”温亦奉帝旨，果不进。时众官渐
多，而迁徙每速，彪之上议曰：“为政之道，以得贤为急，
非谓雍容廊庙，标的而已，固将莅任赞时职，思其忧
也。得贤之道，在于莅任，莅任之道，在于能久，久于其
道，天下化成。是以三载考绩，三考黜陟，不收一切之
功，不采速成之誉。故勋格辰极，道融四海，风流遐邈，
声冠百代。凡庸之族众，贤能之才寡，才寡于世，而官
多于朝，焉得不贤鄙共贯，清浊同官？”官众则阙多，阙
多则迁速，前后去来，更相代补，非为故然，理固然耳。
所以职事未修，朝风未澄者也。职事之修，在于省官；
朝风之澄，在于并职。官省则选清而得久，职并则吏
简而俗静。选清则胜人，久于其事，事久则中才，犹足
有成。今内“外百官，较而计之，固应有并省者矣。六卿之任，太常望雅而职重，然其所司，义高务约，宗正所
统盖鲜，可以并太常宿卫之重，二卫任之。其次骁骑、
左军，各有所领，无兵军校，皆应罢废。四军皆罢，则左
军之名，不宜独立，宜改游击，以对骁骑。”内官自侍中
以下，旧员皆四，中兴之初，二人而已。二人对直，“或有
不周。”愚谓三人，于事则无阙也。凡馀诸官，无综事实
者，可令大官随才位所帖而领之。若未能顿废，自可
因缺而省之，委之以职分，责之以有成，能否因考绩
而著，清浊随黜陟而彰。虽《缉熙》之隆，《康哉》之歌，未可
使庶官之选差清，莅职之日差久，无奉禄之虚费，简
吏寺之烦役矣。永和末，多疾疫。旧制，朝臣家有时疾
染易三人以上者，身虽无病，百日不得入宫。至是，百
官多列家疾不入。彪之又言：“疾疫之年，家无不染，若
以之不复入宫，则直侍顿阙，王者宫省空矣。”朝廷从
之。既而长安人雷弱儿、梁安等诈云杀苻坚、苻眉，请
兵应接。时殷浩镇寿阳，便进据洛，营复山陵。属彪之
疾归，上简文帝笺，陈弱儿等容有诈伪，浩未应轻进。
寻而弱儿果诈姚襄反叛，浩大败，退守谯城。简文笑
谓彪之曰：“果如君言。自顷以来，君谋无遗策，张陈复
何以过之。”转领军将军，迁尚书仆射，以疾病不拜。徙
太常，领崇德卫尉。时或谓简文曰：“武陵第中大修器
杖，将谋非常也。”简文以问彪之，彪之曰：“武陵王志意
尽于驰骋田猎耳，愿深静之，以怀异同者。”或复以此
为言，简文甚悦。复转尚书仆射。时豫州刺史谢弈卒，
简文遽使彪之举可以代弈者。对曰：“当今时贤，备简
高监。”简文曰：“人有举桓云者，君谓如何？”彪之曰：“云不
必非才。然温居上流，割天下之半，其弟复处西藩，兵
权尽出一门，亦非深根固蒂之宜也。人才非可豫量，
但当令不与殿下作异者耳。”简文颔曰：“君言是也。”后
以彪之为镇军将军、会稽内史，加散骑常侍。居郡八
年，豪右敛迹，亡户归者三万馀口。桓温下镇姑孰，威
势震主，四方修敬，皆遣上佐纲纪，彪之独曰：“大司马
诚为富贵，朝廷既有宰相，动静之宜自当谘禀。修敬
若遣纲纪致贡，天子复何以过之！”竟不遣。温以山阴
县折布米不时毕，郡不弹紏，上免彪之。彪之去郡，郡
见罪谪未上州台者，皆原散之。温复以为罪，乃槛收
下吏。会赦免，左降为尚书；顷之，复为仆射。是时温将
废海西公，百寮震栗，温亦色动，莫知所为。彪之既知
温不臣，迹已著，理不可夺，乃谓温曰：“公阿衡皇家，便
当倚傍先代耳。”命取《霍光传》礼度仪制，定于须臾，曾
无惧容。温叹曰：“作元凯不当如是邪！”时废立之仪，既
绝于旷代，朝廷莫有识其故典者。彪之神彩毅然，朝
服当阶，文武仪准，莫不取定，朝廷以此服之。温又废
武陵王遵，以事示彪之。彪之曰：“武陵亲尊，未有显罪，
不可以猜嫌之间，便相废徙。公建立圣明，遐迩归心。
当崇奖王室，伊周同美，此大事宜更深详。”温曰：“此已
成事，卿勿复言。”及简文崩，群臣疑惑，未敢立嗣。或云
宜当须大司马处分。彪之正色曰：“君崩，太子代立，大
司马何容得异？若先面谘，必反为所责矣。”于是朝议
及定。及孝武帝即位，太皇太后令以帝冲幼，加在谅
暗，令温依周公居摄故事。“事已施行。”彪之曰：“此异常
大事，大司马必当固让，使万机停滞，稽废山陵，未敢
奉命。谨具封还，内请停。”事遂不行。温遇疾，讽朝廷求
九锡，袁宏为文以示彪之。彪之视讫，叹其文辞之美，
谓宏曰：“卿固大才，安可以此示人！”时谢安见其文，又
频使宏改之，宏遂逡巡其事。既屡引日，乃谋于彪之。
彪之曰：“闻彼病日增，亦当不复支久，自可更少迟回。”
宏从之。温亦寻薨。时桓冲及安夹辅朝政，以新丧元
辅，主上未能亲览万机。时太皇太后宜临朝，彪之曰：
“先代前朝，主在襁抱，母子一体，故可临朝。太后亦不
能决政事，终是顾问仆与君诸人耳。今上年出十岁，
垂婚冠，反令从嫂临朝，示人君幼弱，岂是翼戴赞扬
至德之谓乎！二君必行此事，岂仆所制，所惜者大体
耳。”时安不欲委任桓冲，故使太后临朝决政，献替专
在乎己。彪之不达安旨，故以为言，安竟不从。寻迁尚
书令，与安共掌朝政。安每曰：“朝之大事，众不能决者，
谘王公，无不得判。”以年老，上疏乞骸骨，诏不许。转拜
护军将军，加散骑常侍。安欲更营宫室，彪之曰：“中兴
初，即位东府，殊为俭陋，元明二帝亦不改制。苏峻之
乱，成帝止兰台都坐，殆不蔽寒暑，是以更营修筑。方
之汉魏，诚为俭狭，复不至陋，殆合丰约之中，今自可
随宜增益修补而已。彊寇未殄，正是休兵养士之时，
何可大兴功力，劳扰百姓邪！”安曰：“宫室不壮，后世谓
之无能。”彪之曰：“任天下事，当保国宁家，朝政为允，岂
以修屋宇为能邪？安无以夺之。”故终彪之之世，不改
营焉。加光禄大夫、仪同三司。未拜，病笃。帝遣黄门侍
郎问所苦，赐钱三十万，以营医药。太元二年卒，年七
十三。即以光禄为赠，谥曰简。二子：越之，抚军将军；临
之，东阳太守。